KIRJALLINEN KYSYMYS E-0362/00 esittäjä(t): Klaus-Heiner Lehne (PPE-DE) komissiolle. Komission kanta tavaramerkkioikeuksien sammumiseen ja rinnakkaistuonnin sallimiseen.



Virallinen lehti nro 330 E , 21/11/2000 s. 0139 - 0139



KIRJALLINEN KYSYMYS E-0362/00 esittäjä(t): Klaus-Heiner Lehne (PPE-DE) komissiolle (14. helmikuuta 2000) Aihe: Komission kanta tavaramerkkioikeuksien sammumiseen ja rinnakkaistuonnin sallimiseen Yhteisön tavaramerkkidirektiivin (89/104/ETY(1)) 7 artiklan mukaan EU:n jäsenvaltioiden tavaramerkkilakeja koskee vuodesta 1995 alkaen yhteisön tavaramerkkiin kuuluvien oikeuksien sammumisen periaate eikä enää kansainvälinen periaate, jota on aikaisemmin noudatettu useissa jäsenvaltioissa. EU:n ulkopuolelta tulevalle edullisempien merkkituotteiden rinnakkaistuonnille ei näin ollen ole sijaa. Tämä pätee erityisesti Euroopan yhteisöjen tuomioistuimen Silhouette- ja Sebago-asioissa antamiin tuomioihin nähden. Komissio on koonnut tähänastisen lainsäädännön muuttamisesta käytyjen keskustelujen tulokset 1. joulukuuta 1999 antamaansa kertomukseen ja pohtii siinä vaihtoehtoja säännösten muuttamiselle, mutta ei kannata nykyisen periaatteen säilyttämistä tai sen muuttamista. Näin ollen kysyn komissiolta seuraavaa: 1. Mikä on komission mukaan lisääntyvän Internetin kautta tapahtuvan kolmansien maiden edullisten merkkituotteiden tarjonnan merkitys loppukäyttäjille pohdittaessa sitä, tulisiko rinnakkaistuonti EU:n ulkopuolisista maista sallia? Onko komissio yhtä mieltä siitä, että yksityisten kuluttajien lisääntyvä kysyntä Internetin välityksellä aiheuttaa huomattavia vaikeuksia merkkituotteiden vähittäiskaupalle ja postimyynnille, jos tällaista toimintaa harjoittavat yritykset eivät puolestaan hyödy edullisesta rinnakkaistuonnista ja voi siten tarjota tuotteitaan vastaavasti edulliseen hintaan? 2. Onko komissio tietoinen kyseisten alojen edustajien esittämistä väitteistä, joiden mukaan nykyinen tilanne aiheuttaa sallitulle eurooppalaiselle merkkituotteiden rinnakkaismyynnille hankaluuksia ja epävarmuutta, koska tuotteiden joukossa voi olla kolmansista maista luvatta tuotuja tuotteita, joista yritykset eivät ole tietoisia, minkä vuoksi merkkituoteteollisuus voisi harkita oikeustoimia kaupan alaa vastaan? Aikooko komissio tehdä pian johtopäätöksiä kaupan alan esittämistä väitteistä ja ryhtyä parantamaan tilannetta? 3. Aikooko komissio laatia uuden kyselyn tai tutkimuksen selvittääkseen asiaa tulevaa päätöksentekoa varten, kun otetaan huomioon NERA-tutkimuslaitoksen laatimaa raporttia kohtaan esitetty arvostelu? 4. Aikooko komissio ottaa tavaramerkkiin kuuluvien oikeuksien kansainvälisen sammumisperiaatteen seuraavien WTO:n neuvottelukierrosten aiheeksi? Jos ei, mistä syystä? (1) EYVL L 40, 11.2.1989, s. 1. Frederik Bolkestein komission puolesta antama yhteinen vastaus kirjallisiin kysymyksiin E-0362/00 ja E-0363/00 (7. huhtikuuta 2000) Tavaramerkkioikeuksien sammumista koskevaa keskustelua jatketaan komission yksiköiden laatiman valmisteluasiakirjan pohjalta. Asiakirjassa käsitellään tiettyjä keskeisiä kysymyksiä, ja se on toimitettu neuvostolle ja parlamentille. Komissio määrittelee kantansa tavaramerkkioikeuksien sammumiseen näiden keskustelujen ja muiden asian kannalta merkittävien tekijöiden pohjalta heti, kun tämä on sopivaa ja mahdollista. Arvoisa parlamentin jäsen on tuonut esiin kiinnostavan ja tärkeän kysymyksen, joka liittyy niihin vaikutuksiin, joita sähköisellä kaupalla voi olla oikeuksien sammumiseen. Komissio tarkastelee kysymystä parhaillaan ja pitää sitä prioriteettina. Rinnakkaistuonti yhteisön alueelle on kysymys, joka riippuu oikeuksien sammumisesta käytävien keskustelujen tuloksesta. Jos kysymystä ei voitaisi ratkaista sammumisjärjestelmän mahdollisella muuttamisella, komission olisi harkittava, tarvitaanko muita toimia. Komissio on tyytyväinen NERA-tutkimukseen ja käyttää sitä sammumista koskevan työnsä pohjana. Ainakaan toistaiseksi ei ole tarvetta lisätutkimuksiin. Komission yksiköiden laatimassa asiakirjassa luetellaan useita vaihtoehtoja nykyisen sammumisjärjestelmän muuttamiseksi. Yksi niistä on kysymyksen ottaminen esille kahden- tai monenvälisesti kolmansien maiden kanssa. Kysymystä siitä, olisiko sammuminen otettava esiin tulevissa Maailman kauppajärjestön (WTOn) neuvotteluissa, tarkastellaan sitten, kun komissio on määritellyt sammumista koskevan kantansa. Komissio ottaa kantaa oikeuksien kansainväliseen sammumiseen, kun nyt käynnissä olevat keskustelut on viety loppuun. On siis vielä liian aikaista vastata parlamentin jäsenen kysymykseen. Mitä tulee parlamentin jäsenen mainitsemaan uuteen rinnakkaistuontiin, komissio korostaa, että rinnakkaistuonnin salliminen uudelleen ei ole keskustelujen aiheena. Keskustelut koskevat tavaramerkkioikeuksien sammumista. Rinnakkaistuontiin vaikuttavat monet muutkin tekijät, kuten tuontitullit, tuontikiintiöt ja vertikaaliset suhteet. NERAn tutkimuksessa annetut tiedot eivät tue parlamentin jäsenen esittämää laskelmaa mahdollisista vaikutuksista kuluttajahintoihin. Komissio pitää tuoteväärennöksiä ja piratismia vakavana ongelmana. Sammumisjärjestelmien vaikutuksia tähän ongelmaan on tarkasteltava huolellisesti. Komissio ei toistaiseksi ole saanut luotettavia tietoja rinnakkaistuonnin kiellon mahdollisista vaikutuksista. Sammumisjärjestelmän muuttamisen mahdollisista työllisyysvaikutuksista käydään edelleen keskusteluja, joista ei vielä tässä vaiheessa voida esittää päätelmiä.